Προτάσεις του γενικού εισαγγελέα Alber της 5ης Νοεμβρίου 2002. - Επιτροπή των Ευρωπαϊκών Κοινοτήτων κατά Βασιλείου της Ισπανίας. - Παράβαση κράτους μέλους - Παράλειψη μεταφοράς της οδηγίας 98/83/ΕΚ στο εσωτερικό δίκαιο. - Υπόθεση C-29/02.



Συλλογή της Νομολογίας του Δικαστηρίου 2003 σελίδα I-00811



Προτάσεις του γενικού εισαγγελέα

1. Η Επιτροπή ζητεί να αναγνωριστεί ότι το Βασίλειο της Ισπανίας, παραλείποντας να θεσπίσει, ή εν πάση περιπτώσει, να κοινοποιήσει στην Επιτροπή τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί με την οδηγία 98/83/ΕΚ του Συμβουλίου, της 3ης Νοεμβρίου 1998, σχετικά με την ποιότητα του νερού ανθρώπινης κατανάλωσης , παρέβη τις υποχρεώσεις που υπέχει από την εν λόγω οδηγία.

2. Το άρθρο 17 της οδηγίας 98/83 προβλέπει τα εξής:

«1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία εντός δύο ετών από την έναρξη ισχύος της. Ενημερώνουν αμέσως την Επιτροπή σχετικά. [...]

2. Τα κράτη μέλη ανακοινώνουν στην Επιτροπή τα κείμενα των διατάξεων εθνικού δικαίου που θεσπίζουν στον τομέα που διέπεται από την παρούσα οδηγία.»

3. Η οδηγία τέθηκε σε ισχύ στις 25 Δεκεμβρίου 1998· η προθεσμία για τη μεταφορά της στο εσωτερικό δίκαιο έληξε, επομένως, στις 25 Δεκεμβρίου 2000.

4. Δεδομένου ότι η Επιτροπή ουδεμία κοινοποίηση έλαβε σχετικά με τη μεταφορά της οδηγίας στο εσωτερικό δίκαιο, κίνησε διαδικασία παραβάσεως και κάλεσε το Βασίλειο της Ισπανίας, με έγγραφο της 6ης Απριλίου 2001, να υποβάλει τις παρατηρήσεις του εντός προθεσμίας δύο μηνών.

5. Με έγγραφο της 13ης Ιουνίου 2001, η Ισπανική Κυβέρνηση ανακοίνωσε ότι οι διατάξεις της οδηγίας θα μεταφέρονταν στο ισπανικό εσωτερικό δίκαιο με δύο βασιλικά διατάγματα, που βρίσκονταν στο στάδιο της προετοιμασίας. Ένα από τα διατάγματα αφορούσε εμφιαλωμένο νερό, το άλλο περιείχε τις λοιπές διατάξεις.

6. Στις 26 Ιουλίου 2001, η Επιτροπή απηύθυνε αιτιολογημένη γνώμη στο Βασίλειο της Ισπανίας. Με αυτή διαπίστωνε τη συνέχιση της παραβάσεως και έτασσε στο Βασίλειο της Ισπανίας προθεσμία δύο μηνών προκειμένου να λάβει τα αναγκαία μέτρα για τη μεταφορά της οδηγίας στο εσωτερικό δίκαιο.

7. Με έγγραφο της 12ης Οκτωβρίου 2001, η Ισπανική Κυβέρνηση ενημέρωσε την Επιτροπή σχετικά με το στάδιο στο οποίο βρισκόταν η ακόμη ατελής διαδικασία για τη μεταφορά.

8. Την 1η Φεβρουαρίου 2002 η Επιτροπή άσκησε προσφυγή με το αίτημα που παρατέθηκε στο σημείο 1, ζητώντας να καταδικαστεί το Βασίλειο της Ισπανίας στα δικαστικά έξοδα. Το Βασίλειο της Ισπανίας ζητεί να απορριφθεί η προσφυγή και να καταδικαστεί η Επιτροπή στα δικαστικά έξοδα.

Νομική εκτίμηση

9. Σύμφωνα με το άρθρο 10, πρώτο εδάφιο, ΕΚ, τα κράτη μέλη λαμβάνουν κάθε γενικό ή ειδικό μέτρο κατάλληλο να εξασφαλίσει την εκπλήρωση των υποχρεώσεων που απορρέουν από την εν λόγω Συνθήκη ή από πράξεις των οργάνων της Κοινότητας. Μεταξύ των πράξεων αυτών περιλαμβάνονται οι οδηγίες, οι οποίες, σύμφωνα με το άρθρο 249, τρίτο εδάφιο, ΕΚ, δεσμεύουν κάθε κράτος μέλος στο οποίο απευθύνονται ως προς το επιδιωκόμενο αποτέλεσμα. Η υποχρέωση αυτή σημαίνει ότι κάθε ένα από τα κράτη προς τα οποία απευθύνεται μια οδηγία οφείλει να λάβει, στο πλαίσιο της εσωτερικής έννομης τάξεώς του, όλα τα αναγκαία μέτρα προκειμένου να εξασφαλίσει την πλήρη εφαρμογή της οδηγίας σύμφωνα με τον επιδιωκόμενο στόχο της .

10. Παρά το γεγονός ότι η Ισπανική Κυβέρνηση ζητεί την απόρριψη της προσφυγής δεν αμφισβητεί ότι ακόμη δεν έχουν τεθεί σε ισχύ οι αναγκαίες για τη μεταφορά της οδηγίας 98/83 στο εσωτερικό δίκαιο διατάξεις. Έχει απλώς κινήσει τη διαδικασία για την έκδοση των δύο βασιλικών διαταγμάτων. Η απλή κίνηση της διαδικασίας για τη θέσπιση κανόνων δικαίου προοριζομένων να διασφαλίσουν τη μεταφορά μιας οδηγίας στο εθνικό δίκαιο δεν πληροί ωστόσο τις υποχρεώσεις που απορρέουν από την οδηγία .

11. Εκτός τούτου, η ενδεχόμενη εξάλειψη της παραβάσεως μετά την εκπνοή της ταχθείσας με την αιτιολογημένη γνώμη προθεσμίας δεν επηρεάζει το βάσιμο της προσφυγής . Έστω και αν οι εν λόγω διατάξεις μπορεί να έχουν θεσπιστεί εν τω μεταξύ, τούτο δεν εμποδίζει τη διαπίστωση της παραβάσεως.

12. Η απόφαση για τα δικαστικά έξοδα στηρίζεται στο άρθρο 69, παράγραφος 2, του Κανονισμού Διαδικασίας.

Πρόταση

13. Ενόψει των προεκτεθέντων προτείνω στο Δικαστήριο να αποφανθεί ως εξής:

1) Το Βασίλειο της Ισπανίας, παραλείποντας να θεσπίσει, ή, εν πάση περιπτώσει, να κοινοποιήσει στην Επιτροπή τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί με την οδηγία 98/83/ΕΚ του Συμβουλίου, της 3ης Νοεμβρίου 1998, σχετικά με την ποιότητα του νερού ανθρώπινης κατανάλωσης, παρέβη τις υποχρεώσεις που υπέχει από την εν λόγω οδηγία.

2) Καταδικάζει το Βασίλειο της Ισπανίας στα δικαστικά έξοδα.